31968R1397
L 222/6
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 1397/68 НА КОМИСИЯТА
от 6 септември 1968 година
за изменение на Регламент № 474/67/EИО относно предварителното фиксиране на възстановяването при износ за ориз и натрошен ориз
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент № 359/67/EИО на Съвета от 28 юли 1967 г. за общата организация на пазара на ориз (1), и по-специално член 17, параграф 6 от него,
като има предвид, че в съответствие с член 17, параграф 4 от Регламент № 359/67/EИО възстановяването при износ, приложимо за деня, в който е направено заявлението за износна лицензия, може да се приложи за износ, направен през срока на действие на лицензията, и като има предвид, че в този случай към възстановяването се прилага корекционна сума; като има предвид, че в съответствие с член 1 от Регламент № 474/67/EИО на Комисията (2) от 21 август 1967 г. относно предварителното фиксиране на възстановяването при износ за ориз и натрошен ориз корекционната сума е равна на разликата между цената CIF и цената CIF по предварителен договор;
като има предвид, че макар износните лицензии за ориз и натрошен ориз да са със срок на действие до изтичането на петия месец след месеца на издаване, рядко съществува друг действително представителен пазар на тези продукти освен изключително краткосрочните пазари; като има предвид, че поради това следва да е възможно да се определи корекционна сума, по-ниска от разликата, посочена по-горе;
като има предвид, че следователно е необходимо да се измени Регламент № 474/67/EИО;
като има предвид, че мерките, предвидени с настоящия регламент, са в съответствие със становището на Управителния комитет по зърнени култури,
ПРИЕ НАСТОЯЩИЯ РЕГЛАМЕНТ:
Член 1
Първите две алинеи на член 1 от Регламент № 474/67/EИО се заменят със следното:
„Когато възстановяването при износ за ориз и натрошен ориз, посочено в член 17, параграф 4, алинея първа от Регламент № 359/67/EИО, се фиксира предварително, възстановяването е равно на приложимото възстановяване при износа в деня на подаване на заявлението за лицензия за него:
-
намалено с не повече от разликата между цената CIF по предварителния договор и цената CIF, когато първата е по-висока от втората с повече от 0,025 разчетни единици за 100 килограма;
-
увеличено с не повече от разликата между цената CIF и цената CIF по предварителния договор, когато първата е по-висока от втората с повече от 0,025 разчетни единици за 100 килограма;
В интервалите между седмичните фиксинги сумата на възстановяването, приложимо в случай на предварително фиксиране, се коригира само когато при прилагането на горепосочената разпоредба сумата на възстановяването би се променила с повече от 0,025 разчетни единици за 100 килограма.“
Член 2
Настоящият регламент влиза в сила на третия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 6 септември 1968 година.